

     [image: cover]





     

    Índex

    Portada


1. Una dama en una carrossa


2. Un xiulet de més


3. L’encís de la jardineria


4. Un cuiner, un ataconador i una fletxa


5. Un tomb per Shoreditch


6. Una qüestió d’aparences


7. El cas dels culpables no culpables


8. Una qüestió d’estil


9. Rodolins per a criatures


10. Grans de sorra


11. Els venedors d’ostres


12. Una estrella misteriosa


13. L’inici i la fi


14. La testimoni


15. La lletra que hi faltava


16. Temps de revelacions


17. El palau de cristall


18. Un artista en escena


19. La geometria de la venjança


20. La invitada inesperada


21. Una festa de noces


22. El dilema del cambrer


23. L’última lletra


24. El captaire del teatre Globe



Notes

    Crèdits


		


 	
	    
             


            Capítol 1

            UNA DAMA EN UNA CARROSSA

             

            
                [image: ]
            

             



            Estic segura que si la mare s’hagués pogut imaginar la fique faria el seu vestit preferit, no l’hauria comprat. Ni tampoc me l’hauria deixat en herència, com els altres. Feia unes quantes setmanes, des que havia tornat el bon temps, els havíem amuntegat tots a la meva habitació, davant dels armaris oberts, per comprovar quins m’anaven bé encara i decidir què en faríem dels altres. M’hi ajudaven la senyoreta Fowler i el pobre senyor Nelson, que no solament no hi entenia gaire de roba femenina, sinó que havia d’entrar i sortir constantment de l’habitació on me’ls emprovava per no córrer el risc de veure en roba interior una senyoreta  decent com jo (en paraules seves, naturalment). 


			Després de totes les aventures que havíem viscut junts, a mi no m’importava ni poc ni molt que el senyor Nelson em veiés en roba interior. Ja sigui perquè, malgrat els meus catorze anys, no tenia gaires rodoneses que es poguessin insinuar per sota de la roba interior, ja sigui perquè el senyor Nelson era com un segon pare per a mi. 


			I això feia que la situació fos una mica complexa perquè el meu pare, en Leopold Adler, un ric industrial de l’acer, no era el meu pare de debò. Pel que en sabia, el meu pare de debò hauria pogut ser el senyor Nelson, si no hagués estat per la diferència de color en la pell, perquè la seva era com la caoba dels mobles de la sala d’estar després que la senyoreta Fowler l’hagués enllustrat amb oli i la meva, en canvi, era terriblement pàl·lida, amb pigues i aquell to lletós que t’identifica irremeiablement com una noia del nord. Era prima, reprima, i molt alta (l’últim any havia fet una estirada impressionant, i ara havia superat els meus amics) i tenia el coll llarg. Era atractiva, molt atractiva. M’ho deien sovint. I això m’obligava a constatar una cosa que, en lloc d’afalagar-me, em molestava. Sort que gairebé mai sortia de casa sola i podia comptar amb la companyia, quasi constant, de dos guardaespatlles inseparables, els meus grans amics: l’Arseni Lupin i en Sherlock Holmes. 


			Potser jo era l’única que creia que això era una sort, perquè ni el senyor Horaci Nelson ni el pare se n’alegraven gaire, d’aquesta freqüentació tan assídua. Els motius eren fàcils d’endevinar: amb en Sherlock i l’Arseni rondàvem per la ciutat, sovint em saltava les classes de cant (que pocs mesos abans havia jurat que serien la meva única ocupació de debò) i, en una paraula, corria el perill de no aprofitar cap dels avantatges que em podia garantir el pare. 


			Al cap d’uns mesos en què la meva instrucció havia estat encarregada a un preceptor distret, en Leopold em va matricular al Holcombe College, una escola privada per a senyoretes situada als afores de la ciutat. Moltes de les meves coetànies haurien fet moneda falsa per anarhi però jo la trobava horrible. Més que estudiar història i geografia, resàvem. Més que aprendre matemàtiques, apreníem a seure bé a taula. Només una vegada vaig provar de parlar a classe, davant de la nostra professora (pàl·lida i demacrada com una cabra albina), dels descobriments que el senyor Charles Darwin havia començat a publicar en aquella època, i l’única resposta que en vaig obtenir va ser enviar-me immediatament al despatx de la directora. 


			—Qui li ha parlat d’aquestes lectures impúdiques, senyoreta Adler? —em va demanar alçant les celles de manera teatral. 


			—El pare, senyora —li vaig respondre, i encara es va posar més pàl·lida—. Té les obres del senyor Darwin a la tauleta de nit. I avui, mentre esmorzàvem, ha dit que valdria la pena finançar els seus estudis, però no tinc clar què vol dir això. 


			La meva resposta em va costar un càstig i una carta que també convocava el pobre Leopold al mateix despatx. 


			Aquell vespre, el pare, que se sentia obligat a renyar-me d’una manera o altra, em va dir: 


			—Irene estimada, estic força preocupat pel caire que prenen els teus estudis... 


			Però no se’n va sortir. Perquè, al capdavall, estava d’acord amb mi. I això significava que, en el fons del fons, tampoc desaprovava els meus amics. 


			En aquella època érem un trio. Una època que arribava a la fi, tot i que encara no ho sabia, i per culpa meva. Ens unia el mateix esperit rebel i una actitud mancada de prejudicis davant de la vida, i ens separaven, secretament (encara que jo ja me’n començava a adonar de manera vaga), uns sentiments confusos d’adolescents, que de tant en tant centellejaven entre nosaltres. Però no eren or, tal com em semblava llavors, sinó fragments de mica que brillaven al sol. 


			En Sherlock m’havia besat una vegada, i abraçat —en cara que fos en un estat de deliri— tal com s’abraça una amant (pel que en sabia jo a través de les novel·les). L’Arseni també m’havia besat, però despert. I més d’una vegada. 


			Jo també l’havia besat i (no té sentit perdre el temps amb falsos pudors quan escrius sobre tu mateixa) m’havia agradat. L’hauria volgut besar més vegades, si hagués estat possible. I si no m’hagués fet por que allò perjudiqués l’equilibri del nostre trio aventurer. 


			Aquests eren els meus sentiments quan, a l’interior de la carrossa que ens portava al Kennington Oval, el 16 de març de 1872, provava de posar-me, sense fer-lo malbé, el vestit de gran dama de la mare, per representar el paper d’una aristòcrata invitada a assistir a la final de la Copa d’Anglaterra. Els meus amics n’havien comprat entrades. 


			Si més no, m’ho havien fet creure... 


			—Em voleu donar un cop de mà? O us penseu passar tota l’estona mirant-me? —els vaig preguntar, mentre em tornava boja amb els gafets del vestit i la carrossa sotraguejava pels carrers desiguals de Londres. 


			—Per ser sincer, jo m’estimaria més contemplar-te... —em va respondre l’Arseni, tan impertinent com sempre, i va tombar el cap un moment per fer una llambregada a la meva esquena mig nua. 


			En Sherlock, que seia al seu costat, havia adoptat una actitud desdenyosa que no era cap novetat. La barreja de rigidesa i de rebuig al fet que jo era una noia li donava un aspecte més semblant al d’un estruç (el nas llarg i punxegut com un bec, i els cabells esbullats com plomes) que al del geni de la lògica que coneixia. 


			—Ei! —vaig exclamar—. Si voleu que baixi amb vosaltres, m’haureu de donar un cop de mà... Ara mateix!  


			Tots dos es van afanyar a seguir les meves indicacions. Havien d’estrènyer, ajustar i cordar, i vaig notar totes les seves incerteses, aquella barreja de cautela i embadaliment de quan, tot de sobte, ens adonem de com és el cos dels altres. 


			Al final, la carrossa es va aturar, just davant de l’entrada principal del Kennington Oval. El cotxer, que havia vist pujar al vehicle tres adolescents, va observar amb mirada impassible com en baixaven dos homes i una senyora que, val a dir, duia un magnífic vestit de tarda, cordat d’aquella manera, sense gaire traça... 


			
	    

	 	
	    
             

            Capítol 2

            UN XIULET DE MÉS

            El motiu de tot aquell rebombori, no cal dir-ho, era d’allò més sucós: la final de la Copa d’Anglaterra de futbol, un esport que llavors estava molt de moda a Londres però del qual jo no sabia pràcticament res, a banda que es jugava amb una pilota de cuir que empaitaven una colla de joves. Era força excitant, si més no segons l’opinió de l’Arseni, que era el que havia organitzat la trobada d’aquella tarda. Hi havia jugat una o dues vegades, prou per enamorar-se d’aquell esport nou, i en cantava les excel·lències constantment. El driblatge (és a dir, una cursa zigzaguejant entre els adversaris empenyent la pilota, pel que vaig entendre), els camps de gespa, les porteries, que només un jugador pogués tocar la pilota amb les mans i els altres haguessin d’utilitzar exclusivament els peus. Els cops de colze, les empentes... Era com una batalla, segons que ens va explicar el nostre amic, mentre fèiem  cap a la tribuna. 


			A en Sherlock, menys sensible a la fascinació de l’esport, el va impressionar més la forma de l’estadi (oval, tal com prometia el nom) i les graderies on remorejava el públic cada cop que els jugadors que empaitaven la pilota. 


			—Dubto que els anglesos s’arribin a apassionar gaire per aquest fenomen... —va ser el seu únic i lacònic comentari, cinc minuts després que hagués començat el joc. L’Arseni, en canvi, semblava hipnotitzat. A còpia de parlar-ne, va aconseguir cridar l’atenció d’en Holmes sobre el partit, que el seguia com si els jugadors formessin part d’un esquema matemàtic, del qual la pilota era l’únic element discordant. 


			—S’haurien de passar la pilota més sovint... —va comentar, quan dos jugadors del Royal Engineers van topar l’un amb l’altre mentre feien un driblatge. 


			Els seus rivals, els Wanderers, feien exactament allò que recomanava el meu amic, i al cap d’un quart d’hora escàs del xiulet inicial, van marcar. 


			Va ser el primer gol que vaig veure en la meva vida. És clar que, en realitat, amb prou feines el vaig veure perquè, poc abans que la pilota entrés a la porteria, tots els que m’envoltaven es van aixecar d’un salt. Tot i així, va ser emocionant, i em va envair una exaltació inexplicable i fugaç. 


			—Hem marcat! —va exclamar l’Arseni, i em va abraçar—. Els Wanderers han fet un gol. 


			Llavors vaig descobrir que érem seguidors d’aquell equip. 


			—Qui l’ha marcat? —vaig preguntar al senyor barbut que seia al nostre costat. 


			—En Chequer! —em va respondre. 


			Es va desfermar una petita picabaralla, perquè els seus veïns no creien que l’hagués marcat en Chequer. Més ben dit: en Chequer no existia!  


			—El gol l’ha fet en Betts. En Morton Betts! 


			—Llavors per què hi posa A. H. Chequer, al programa? 


			Va resultar que en Morton Betts, l’autor del gol que va decidir el partit, s’havia canviat el nom a posta per jugar la final. I molts dels senyors que m’envoltaven van sospesar el tema i el van discutir amb interès. 


			—Centrem-nos en el partit, ara! —va exclamar l’Arseni, amb passió. 


			—És clar, senyor Carey... —li vaig respondre. 


			I aquell comentari va fer que els presents es fixessin en mi. En part, perquè era l’única dona per allà. Però, sobretot, perquè l’Arseni no era el senyor Carey, ni en Sherlock el seu germà, ni jo la seva esposa. Els meus amics i jo havíem fet exactament el mateix que el davanter dels Wanderers: per a aquella ocasió, havíem elegit un nom que no era el nostre, i ens havíem infiltrat entre el públic fent-nos passar per qui no érem: els Carey. Els dies precedents al partit, l’Arseni, no sé com, havia pogut donar un cop d’ull a la llista d’invitats a la tribuna i havia descobert, per una coincidència afortunada, que els Carey no anirien a l’estadi. Per tant, els seus seients estaven lliures. 


			Vet aquí per què havia agafat «en préstec» el vestit de gran dama (que en teoria hauria d’haver estat desat al meu armari fins que tingués l’edat adequada per posar-me’l, i per això m’havia canviat a la carrossa). I també per això, un dels senyors barbuts que m’havia sentit pronunciar el nom «Carey» em mirava amb una expressió encuriosida. 


			—Arseni... —vaig murmurar, quan me’n vaig adonar. Però, com que ell no apartava la mirada dels jugadors, vaig afegir—: Sherlock? 


			Però aquell parell tenien la mateixa actitud que, a partir d’aquell dia, vaig aprendre a reconèixer en la mirada de molts altres mascles amb qui em relacionaria: els ulls distants del món real, projectats en un camp verd, partícips de les vicissituds d’una pilota de cuir i prescindint de tota la resta. Amb les degudes diferències (bàsicament el material amb què és feta la pilota) em passaria el mateix amb el criquet, el tennis i, al cap de pocs mesos, amb el beisbol: als Estats Units, on estava fatalment destinada... Però llavors encara no ho sabia. 


			Vaig aparentar la indiferència més absoluta fins a allò que anomenaven l’interval del partit, quan els jugadors van fer un descans i el públic va tenir un quart d’hora de llibertat. Vaig veure que el senyor barbut em dirigia una altra mirada inquisitiva i vaig intuir la pregunta que em faria: 


			—Em sembla que he sentit el cognom... Carey?  


			—Ho ha sentit bé... —li vaig respondre quan, inexorablement, m’ho va demanar—. Sóc la seva germana. 


			L’hi vaig dir amb tota la convicció que vaig poder aplegar, però vaig notar com arquejava les celles amb una expressió desconfiada. 


			—Però si el senyor Carey no té germanes! —va protestar. 


			—Però té germans! —va ficar-hi cullerada en Sherlock, agafant-me de bracet. 


			El rostre d’aquell senyor es va tornar vermell i les arrugues del seu front es van tensar, com si tota la seva cara s’hagués convertit en un globus a punt d’esclatar. 


			—Però què diu, ara?! —va exclamar—. El pobre Edward es va morir fa dos dies! 


			—El pobre, el pobrissó de l’Edward! —va intervenir l’Arseni, agafant-me per l’altre braç—. Va ser una cerimònia commovedora! Amb totes aquelles flors! Els oficials! I la bandera de la Marina Reial!  


			L’home va fer una ensumada, indignat, però indecís pel que feia a la conducta que havia d’adoptar en aquell cas. I l’Arseni va aprofitar el seu moment de dubte per sortir d’aquella situació tan incòmoda. 


			—És la vida! Nosaltres ja hem de tornar a casa. Espero retrobar-lo en unes circumstàncies més agradables, senyor... 


			—Trollhope... —va balbucejar el barbut, cada vegada més perplex, sobretot en veure la manera en què els meus dos amics em van alçar de terra i em van obligar a fer un gir de cent vuitanta graus. I també, suposo, en veure el lligament guerxo del meu vestit. 


			—Val més que fotem el camp —va murmurar l’Arseni, dirigint-se cap a la sortida amb decisió. 


			—Gràcies pel rescat —vaig dir—. Però ara ja puc caminar tota sola. 


			—Una intervenció genial —va afirmar en Sherlock—. Com t’ho has fet per endevinar tots els detalls del funeral? 


			—No té importància —va dir l’Arseni, esquivant la pregunta—. Diguem-ne que... per una afortunada coincidència... jo també hi era. 


			—Que el coneixies? —li vaig demanar. 


			—Jo? No! —em va respondre. 


			—Doncs què hi feies, al funeral d’en Carey? 


			—Fa dos dies era diumenge —va observar en Sherlock, mentre ens obríem pas entre la gentada—. I va caure un xàfec impressionant cap a les quatre de la tarda, que és l’hora en què se celebren els funerals al cementiri de West Norwood, on el terreny és extremament argilós. Tenint en compte el nivell de terra vermella que t’ha quedat enganxada a les sabates, Arseni, en dedueixo que el vas travessar carregant un pes a les espatlles. 


			Llavors l’Arseni es va aturar. 


			—Que encara ho faràs durar gaire, això? —va replicar a en Sherlock, entre empipat i divertit—. Em penso que serà més fàcil que jo mateix reveli a la Irene, com et vaig revelar a tu ahir, quina és la prestigiosa ocupació que he trobat per arrodonir una mica l’entrada de diners. 


			Llavors em va mirar i va afegir, secament: 


			—Sóc un fosser a prova. Mitja lliura al dia, dos dies a la setmana. No està gens malament, oi? Per carregar un pes mort... 


			—Treballes d’enterramorts? —li vaig preguntar, sorpresa—. Des de quan? —Vaig mirar en Sherlock—. Tu ho sabies? 


			—Me’n va fer cinc cèntims, sí —va admetre. 


			L’Arseni va fer un xiulet per cridar la nostra carrossa. Després, hi va pujar d’un salt i em va allargar una mà, rient. 


			—No et preocupis, Irene: me l’he rentat molt bé. 


			I, d’aquesta manera, vam deixar enrere la final i l’estadi, on ja es tornava a sentir cridòria. 


			
	    

	 	
	    
            
            Capítol 3

            L’ENCÍS DE LA JARDINERIA

            Vam demanar al cotxer que ens deixés a South Bank, per poder fer una llarga passejada per la riba del Tàmesi abans de tornar a casa. No vivíem gaire lluny els uns dels altres: l’Arseni havia llogat un piset al carreró de darrere de la Shackleton Coffee House, el cafè on ens trobàvem cada dia, i la família d’en Sherlock residia en una caseta victoriana, una mica més al nord de Covent Garden. 


			—Encara es vol canviar de casa, el teu pare? —em van preguntar els meus amics mentre passejàvem al llarg del Tàmesi. 


			—De moment, no —vaig respondre, evasiva. No m’agradava gaire afrontar aquell tema, perquè s’escapava al meu control—. Fa una setmana em va insinuar un hipotètic trasllat a Manchester. 


			—Per l’amor de Déu, no! —va murmurar en Sherlock. 


			—És el que li vaig dir jo —vaig comentar. 


			—I allò de Southampton? —va preguntar l’Arseni—. No deia que volia anar a treballar a les drassanes?  


			—Sí que ho deia —vaig respondre—. Però em sembla que també se n’ha desdit, d’aquesta idea. 


			Vaig veure un banc i m’hi vaig asseure. Encara duia posat el vestit de la mare, brut de fang perquè l’havia arrossegat per tot el moll. 


			—I com està? —em va demanar l’Arseni—. Continua tan... trist? 


			—Una mica menys. Ha deixat de parlar de com feia les coses la mama i de com les volia ella. I, la setmana passada, va donar l’ordre de buidar els armaris... Tal com sentiu. Em penso que això és un bon senyal. 


			En Sherlock va agafar una pedra de terra. 


			—El meu germà encara és a Londres —va dir, de cop i volta—. Ja en fa un mes ben bo. 


			—No sembles gaire content —vaig comentar. 


			—Perquè dormo malament —em va respondre, tot enigmàtic. 


			—Compartiu l’habitació? —li va preguntar l’Arseni. 


			—Diguem que la nostra convivència era impossible i, per aquest motiu, l’hi he... cedit —va respondre amb una ganyota amarga—. No tinc gaires ganes de veure’l. Ni ell a mi, em sembla. —En Holmes tenia una expressió estranya en què, a més de disgust, em va semblar entreveure-hi un vel de tristesa—. Tant se val! No s’hi quedarà gaire més temps. I al jardí s’hi està la mar de bé. 


			En Sherlock va tirar la pedra, que va rebotar unes quantes vegades per damunt de l’aigua i després es va en fonsar en el fangós Tàmesi. Tots tres vam tenir clar que la conversa s’havia encallat i ens vam acomiadar fins l’endemà. 


			Però en Sherlock va dir que havia de fer un encàrrec prop de Berkeley Square i vam continuar caminant junts perquè quedava en el camí de casa. Durant gran part del trajecte va estar en silenci i caminava amb les mans darrere l’esquena. 


			—Estàs preocupat? —li vaig preguntar


			

			

			

			

			

			

			

			

			

			

			

			

			

			

			

			

			

			

			

			

			

			

			

			

			

			

			

			

			
	    

	OPS/css/page-template.xpgt
 

   

     
	 
    

     
	 
    

     
	 
    

     
         
             
             
             
        
    

  





OPS/images/logo_b.jpg





OPS/images/logo_t.jpg





OPS/images/logo_y.jpg
e





OPS/images/logo_in.jpg





OPS/images/img2.jpg





OPS/images/img3.jpg





OPS/images/logo_p.jpg





OPS/images/logo_f.jpg





OPS/images/img1.jpg





OPS/images/cover.jpg
4
2

£l SENYOR 4 CRIM






OPS/images/pl.jpg
Planetadelibros





OPS/portadilla.htm


		

			

			Gracias por adquirir este eBook



			

			Visita Planetadelibros.com y descubre una
nueva forma de disfrutar de la lectura





			

					

					¡Regístrate y accede a contenidos exclusivos!



					Primeros capítulos



					Fragmentos de próximas publicaciones



					Clubs de lectura con los autores



					Concursos, sorteos y promociones



					Participa en presentaciones de libros



					 



					[image: ]



		

			


		

				Comparte tu opinión en la ficha del libro


					y en nuestras redes sociales:

				



				

				

					[image: ]

					[image: ]

					[image: ]

					[image: ]

					 [image: ]

					 [image: ]

				


				

			

				Explora

				Descubre

				Comparte

			


			

		


	

